’৭৩ সালের শেষ দিকে অথবা ’৭৪ সালের প্রথম দিকে একদিন আমার অফিসে এলেন লারমা ও রোয়াজা। আমার টেবিলের পাশে তাদের দুটি হাতব্যাগ রেখে বললেন, ‘এগুলো থাকল’। তারা প্রায়ই এরকম করতেন। বললাম, ‘এত তাড়া কীসের? চা খেয়ে যাও’। দু’জনই প্রায় সমস্বরে বললেন, ‘শেখ সাহেবের সঙ্গে অ্যাপয়েন্টমেন্ট আছে। বিকালে আসব তখন চা খাব।’ দু’জনের চোখে উৎসাহ-উত্তেজনার ছাপ। বললাম, ‘গুড লাক’! বিকাল চারটা/পাঁচটার দিকে তারা ফিরে আসেন। দু’জনেরই মুখ ভার। বললেন, ‘শেখ সাহেব আমাদের কোন কথা শুনলেন না, বললেন বাঙালি হয়ে যাও’।